b"\n_START_ARTICLE_\nPu\xc5\xa1tu keel\n_START_PARAGRAPH_\nPu\xc5\xa1tu keel ehk afgaani keel on iraani keelte hulka kuuluv keel, mida k\xc3\xb5nelevad pu\xc5\xa1tud.\n_START_SECTION_\nStaatus ja k\xc3\xb5nelejad\n_START_PARAGRAPH_\nPu\xc5\xa1tu keelt k\xc3\xb5neldakse peamiselt Afganistanis, kus see on dari keele k\xc3\xb5rval ametlik keel (Sardar Mohammed Hashim Khani ajal aastal 1936 kuulutati pu\xc5\xa1tu keel Afganistani riigikeeleks), ja Pakistanis. _NEWLINE_Pu\xc5\xa1tu keelt k\xc3\xb5neldakse Afganistanis eriti Kandah\xc4\x81ri, Jal\xc4\x81l\xc4\x81b\xc4\x81di, Ghazn\xc4\xab ja Khowsti \xc3\xbcmbruses ning Kabuli ja Far\xc4\x81hi provintsis, Pakistanis muuhulgas Belut\xc5\xa1istanis ja Peshawari \xc3\xbcmbruses.     _NEWLINE_K\xc3\xb5nelejate koguarv on umbes 33 miljonit.\n_START_SECTION_\nKeelesugulus, erijooned ja seos rahvaga\n_START_PARAGRAPH_\nPu\xc5\xa1tu keel kuulub indoeuroopa keelkonna iraani r\xc3\xbchma, t\xc3\xa4psemalt idairaani keelte kagur\xc3\xbchma. Nagu teistelegi viimasesse kuuluvatele keeltele, on pu\xc5\xa1tu keelele omased retroflekssed konsonandid ja ergatiivtarind. Need jooned eristavad kagur\xc3\xbchma keeli kirder\xc3\xbchma keeltest, mille hulka kuuluvad sogdi keele t\xc3\xa4nap\xc3\xa4evane kuju jagnoobi keel ning kunagine baktria keel. _NEWLINE_Et pu\xc5\xa1tu keelt k\xc3\xb5nelevad ainult pu\xc5\xa1tud ning ta pole naaberkeeli oluliselt m\xc3\xb5jutanud, siis saab keele p\xc3\xb5hjal teha otseseid j\xc3\xa4reldusi pu\xc5\xa1tude p\xc3\xa4ritolu ja algkodu kohta. Pu\xc5\xa1tude algkodu pidi asuma Iraani kiltmaa kaguosas, Hinduku\xc5\xa1ist l\xc3\xb5una pool. See seletab ka india keelte tugevat m\xc3\xb5ju pu\xc5\xa1tu keelele. Paljud pu\xc5\xa1tu keele s\xc3\xb5nad ei ole tagasiviidavad piirkonna algsetele iraani keeltele. See osutab (osalt) mitteiraani p\xc3\xa4ritolule.\n_START_SECTION_\nMurded\n_START_PARAGRAPH_\nPu\xc5\xa1tu keelel on palju territoriaalseid ja h\xc3\xb5imumurdeid. Need jaotatakse idamurder\xc3\xbchmaks ehk Peshawari-Jal\xc4\x81l\xc4\x81b\xc4\x81di murder\xc3\xbchmaks ja l\xc3\xa4\xc3\xa4nemurder\xc3\xbchmaks ehk Kandah\xc4\x81ri murder\xc3\xbchmaks. M\xc3\xb5nikord tuuakse eraldi v\xc3\xa4lja l\xc3\xb5unamurder\xc3\xbchm, kuhu kuuluvad muuhulgas Afganistani Pakt\xc4\xab\xc4\x81 provintsi murded.\n_START_SECTION_\nKiri\n_START_PARAGRAPH_\nPu\xc5\xa1tu keelt on sellest ajast, kui Kesk-Aasiasse j\xc3\xb5udis islam, kirjutatud modifitseeritud araabia kirjas. T\xc3\xa4nap\xc3\xa4eval kasutatakse ka latinisatsiooni, p\xc3\xb5hjuseks suuresti laienev kasutamine Internetis.   _NEWLINE_Pu\xc5\xa1tu t\xc3\xa4hestikus on 40 t\xc3\xa4hte.\n_START_SECTION_\nGrammatika\n_START_PARAGRAPH_\nV\xc3\xb5rreldes p\xc3\xa4rsia keelega on pu\xc5\xa1tu keelel keerukam fonoloogia ja morfoloogia. _NEWLINE_Preteeritumis leiduvad ergatiivistruktuurid. _NEWLINE_S\xc3\xb5naj\xc3\xa4rg on SOV.\n_START_SECTION_\nS\xc3\xb5navara\n_START_PARAGRAPH_\n\xc3\x9csna sagedased on p\xc3\xa4rsia ja araabia laens\xc3\xb5nad. P\xc3\xb5hjuseks on suuresti p\xc3\xa4rsia keele valdav osa p\xc3\xa4rast Afganistani pealinna \xc3\xbcleviimist Kandah\xc4\x81rist Kabulisse 18. sajandil.  _NEWLINE_M\xc3\xb5ned pu\xc5\xa1tu keele s\xc3\xb5nad on veel \xc3\xa4ratuntavalt indoeuroopa p\xc3\xa4ritolu, n\xc3\xa4iteks p\xc3\xb5hiarvs\xc3\xb5nad:_NEWLINE_dua \xd8\xaf\xd9\x88\xd9\x87 'kaks', dree \xd8\xaf\xd8\xb1\xdb\x8c 'kolm', ate \xd8\xa7\xd8\xaa\xd9\x87'kaheksa', noha  \xd9\x86\xd9\x87\xd9\x87  '\xc3\xbcheksa',_NEWLINE_samuti m\xc3\xb5ned muud s\xc3\xb5nad, nagu n\xc3\xa4iteks: _NEWLINE_stori \xd8\xb3\xd8\xaa\xd9\x88\xd8\xb1\xdb\x8c 't\xc3\xa4ht', nev\xc3\xa4 \xd9\x86\xd9\x88\xdb\x8c 'uus', na \xd9\x86\xd9\x87 'ei'."